Farmatsevtika tarmogʻida ishlab chiqarishni ragʻbatlantirish va ilmiy tadqiqot jarayonlarini takomillashtirish boʻyicha qoʻshimcha chora-tadbirlar toʻgʻrisida
(decree, 2026-03-05)

Farmatsevtika mahsulotlarini ishlab chiqarish hajmini oshirish, aholi va sogʻliqni saqlash muassasalarining dori vositalariga boʻlgan ehtiyojini qoplash darajasini yaxshilash, texnologiyalar transferi orqali farmatsevtika va biotexnologiya sohasini rivojlantirish, yangi texnologiyalarni amaliyotga joriy etish hamda ilmiy tadqiqot va ishlab chiqarishda toʻliq qiymat zanjirini yaratish maqsadida qaror qilaman: 1. Quyidagilar 2026-yilda farmatsevtika tarmogʻini rivojlantirishning asosiy maqsadlari etib belgilansin: (a) ishlab chiqarish hajmini 8,5 trillion soʻmga yetkazish; (b) qiymati 1 milliard AQSH dollari boʻlgan istiqbolli investitsiya loyihalarini shakllantirish; (v) 800 million AQSH dollarlik yangi investitsiya loyihalarini boshlash; (g) mahsulot va xizmatlar eksportini 300 million AQSH dollariga yetkazish; (d) 350 turdagi yangi mahsulotlarni ishlab chiqarishni oʻzlashtirish; (j) “Tashkent Pharma Park” innovatsion ilmiy-ishlab chiqarish farmatsevtika klasteri hududini kengaytirish orqali mintaqadagi biotexnologiya va farmatsevtika ilmiy tadqiqot va ishlab chiqarish xabi — “BioPharma City”ga aylantirish. 2. Farmatsevtika tarmogʻida raqobatbardosh va sifatli farmatsevtika mahsulotlarini ishlab chiqarish va investitsiyalarni ragʻbatlantirish maqsadida: (a) original dori vositalarining patent muddati tugagandan soʻng 1 yil ichida ushbu dori vositalarini ishlab chiqarishni yoʻlga qoʻygan ishlab chiqaruvchilarga texnologiyalar transferi xarajatlarining 50 foizi, biroq 50 ming AQSH dollaridan koʻp boʻlmagan qismi yoki mahsulotni yaratishdagi ilmiy tadqiqot xarajatlarining 50 foizi, biroq 100 ming AQSH dollaridan koʻp boʻlmagan qismi Farmatsevtika tarmogʻini qoʻllab-quvvatlash va rivojlantirish jamgʻarmasi mablagʻlari hisobidan qoplab beriladi; (b) 2027-yil 1-yanvardan boshlab “Zarur ishlab chiqarish amaliyoti — GMP” milliy sertifikatiga ega boʻlgan korxonalarga ularning ishlab chiqarish liniyalarida ushbu sertifikat amal qilish muddati davrida belgilangan tartib va qoidalar asosida biologik faol qoʻshimchalarni ishlab chiqarishga ruxsat beriladi. 3. Belgilansinki, 2026-yil 1-iyundan boshlab: (a) quyidagilar Savdoga koʻmaklashish jamgʻarmasi mablagʻlari hisobidan qoplab beriladi: (i) dori vositalarini ishlab chiqaruvchilarga EU GMP, US FDA GMP rasmiy sertifikatlarini joriy qilishda, shuningdek, Jahon sogʻliqni saqlash tashkilotining prekvalifikatsiyasini olishda xorijiy konsalting xizmatlari hamda EU GMP, US FDA GMP sertifikatlari uchun xarajatlarning 50 foizi, lekin 50 ming AQSH dollaridan koʻp boʻlmagan qismi; (ii) ilmiy-tadqiqot institutlari va taʼlim muassasalari tomonidan yaratilgan Oʻzbekistonda ishlab chiqarish yoʻlga qoʻyilmagan dori vositalari va tibbiy jihozlarni ishlab chiqaruvchilarga ushbu dori vositalarini sanoat miqyosida ishlab chiqarib, realizatsiya qilgandan soʻng roʻyxatdan oʻtkazish, klinik sinov va bioekvivalentlik tadqiqotlari xarajatlarining 80 foizi, lekin 8 ming AQSH dollaridan koʻp boʻlmagan miqdorda; (b) mazkur Farmonning 1-ilovasiga muvofiq yuqori texnologiyali dori vositalarini ishlab chiqarishga qaratilgan yangi investitsiya loyihalarini 3 yil muddatda foydalanishga topshirib, sanoat miqyosida ishlab chiqarishni yoʻlga qoʻygan tadbirkorlik subyektlariga 2 yil muddatga loyiha doirasida jalb qilingan kreditlar boʻyicha kredit foiz xarajatlari Farmatsevtika tarmogʻini qoʻllab-quvvatlash va rivojlantirish jamgʻarmasi mablagʻlari hisobidan quyidagi tartibda kompensatsiya qilib beriladi: (i) foiz stavkasi Markaziy bank asosiy stavkasining ikki baravaridan ortiq boʻlmagan milliy valyutadagi kreditlarning asosiy stavkadan 4 foiz punkt yuqori qismi, lekin 10 foiz punktdan oshmagan miqdorda; (ii) xorijiy valyutadagi kreditlar foiz stavkasining 6 foizdan yuqori qismi, biroq 4 foiz punktdan oshmagan miqdorda. 4. Belgilab qoʻyilsinki: (a) 2026-yil 1-iyundan boshlab farmatsevtika va boshqa ishlab chiqaruvchi korxonalarga, istisno tariqasida, Soliq qoʻmitasi axborot dasturi orqali operatorlarga taqdim etiladigan maʼlumotga koʻra soliqlar va yigʻimlarni toʻlash boʻyicha bazaviy hisoblash miqdorining ikki baravari miqdoridan koʻp boʻlmagan miqdorda qarzdorlik mavjud boʻlganda, qarzdorlik summasi ushbu miqdordan yuqori boʻlgan holatlarda esa qarzdorlik shakllangan kundan boshlab oʻn kun muddatda davlat xaridlarida ishtirok etishga ruxsat berilsin; (b) 2026-yil 1-sentabrga qadar mahalliylashtirish darajasidan qatʼi nazar, belgilangan tartibda mahalliy ishlab chiqarilgan tovar toʻgʻrisidagi sertifikatga ega boʻlgan farmatsevtika va boshqa mahsulotlarni ishlab chiqaruvchi korxonalarga elektron kooperatsiya portali, ishlab chiqaruvchilar ekotizimi, mahalliy auksion savdolari va “milliy doʻkon”da ushbu mahsulotlarni realizatsiya qilishga ruxsat beriladi. 5. Sanoat kooperatsiyasi va davlat xaridlari agentligi ikki oy muddatda “Davlat xaridlari toʻgʻrisida”gi Qonunga mazkur Farmonning 4-bandidan kelib chiqadigan oʻzgartirish va qoʻshimchalar kiritishni nazarda tutuvchi qonun loyihasini Vazirlar Mahkamasiga kiritsin. 6. Belgilab qoʻyilsinki: (a) farmatsevtika mahsulotlarini ishlab chiqarish, dorivor oʻsimliklarni madaniy holda yetishtirish yoki ularni qayta ishlashga yoʻnaltirilgan investitsiya loyihalarini amalga oshiruvchi tadbirkorlik subyektlari 2040-yilga qadar investitsiya loyihalari boshlangan sanadan eʼtiboran 3 yil muddatga investitsiya loyihalari amalga oshiriladigan yer uchastkalari boʻyicha yer soligʻi, investitsiya loyihalari foydalanishga qabul qilingan kundan boshlab 3 yil muddatga investitsiya loyihalari doirasida foyda soligʻi hamda qurilgan koʻchmas mulk obyektlari boʻyicha mol-mulk soligʻidan ozod etiladi; (b) faoliyatini doimiy muassasa orqali amalga oshirmayotgan norezidentlarning Oʻzbekiston Respublikasi hududida dori vositalari va tibbiy jihozlarni ishlab chiqarishda qoʻllanadigan texnologiyalar transferi va brend nomi uchun royalti koʻrinishida olinadigan daromadlari boʻyicha, agar Oʻzbekiston Respublikasining xalqaro shartnomalarida boshqacha qoida nazarda tutilmagan boʻlsa, foyda soligʻi stavkasi 2030-yil 1-yanvarga qadar 5 foiz miqdorida qoʻllanadi. 7. Belgilansinki, mazkur Farmonning 6-bandi “a” kichik bandida nazarda tutilgan soliq imtiyozlari ishlab chiqarilgan farmatsevtika mahsulotlarini realizatsiya qilishdan yoki dorivor oʻsimliklarni madaniy holda yetishtirish yoxud ularni qayta ishlashdan olingan daromadlar ulushi soliq toʻlovchining jami daromadi umumiy hajmida kamida 60 foizni tashkil etganda qoʻllanadi. Bunda Oʻzbekiston Respublikasi Investitsiyalar, sanoat va savdo vazirligi hamda Farmatsevtika tarmogʻini rivojlantirish agentligi tomonidan soliq organlariga investitsiya loyihasini amalga oshirish boshlangan sana va uni foydalanishga topshirish sanasi toʻgʻrisidagi maʼlumotlar taqdim etib boriladi. 8. Iqtisodiyot va moliya vazirligi Farmatsevtika tarmogʻini rivojlantirish agentligi bilan birgalikda uch oy muddatda Soliq kodeksiga mazkur Farmonning 6-bandidan kelib chiqadigan oʻzgartirish va qoʻshimchalar kiritishni nazarda tutuvchi qonun loyihasini Vazirlar Mahkamasiga kiritsin. 9. Shunday tartib oʻrnatilsinki, unga muvofiq: (a) farmatsevtika faoliyati bilan shugʻullanuvchi yuridik shaxslar tomonidan Sogʻliqni saqlash vazirligiga yoki davlat tibbiyot muassasalariga insonparvarlik yordami sifatida amal qilish muddati qisqaligi sababli bepul beriladigan yaroqlilik muddati tugashiga 6 oydan kam boʻlmagan muddat qolgan dori vositalari va tibbiy jihozlar soliq solish maqsadida bunday yuridik shaxslarning iqtisodiy jihatdan oʻzini oqlagan xarajatlari deb eʼtirof etiladi. Bunda: (i) ushbu bandga muvofiq beriladigan va chegirib tashlash uchun qabul qilinadigan dori vositalari va tibbiy jihozlarning qiymati haqiqiy ishlab chiqarish yoki xarid tannarxidan kelib chiqib, unga savdo ustamasini kiritmagan holda aniqlanadi; (ii) dori vositalari va tibbiy jihozlarning qiymatini oshirib koʻrsatish, topshirilgan mol-mulkning soxtaligi, takroran aylanishi yoxud belgilangan tartibga rioya qilmaslik hollari aniqlangan taqdirda, tegishli qiymat soliqlar, penyalar qoʻshimcha hisoblangan va qonun hujjatlariga muvofiq javobgarlik choralari qoʻllangan holda xarajatlar tarkibidan chiqarib tashlanadi; (b) 2026-yil 1-apreldan boshlab biologik faol qoʻshimcha va kosmetika vositalarini ishlab chiqaruvchi korxonalarga Oʻzbekiston Respublikasi Prezidentining 2022-yil 21-yanvardagi “2022 — 2026-yillarda respublikaning farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida”gi PF-55-son Farmonining 5-bandida nazarda tutilgan bojxona imtiyozlari tatbiq etiladi. 10. Soliq kodeksining 305-moddasiga muvofiq import qilingan tovarlarni, shu jumladan, referent narx qoʻllanadigan dori vositalarini olib kirishda haqiqatda toʻlangan qoʻshilgan qiymat soligʻi summasi bilan ularni realizatsiya qilish qiymatidan kelib chiqqan holda hisoblangan qoʻshilgan qiymat soligʻi summasi oʻrtasidagi ijobiy farq iqtisodiy jihatdan oʻzini oqlagan xarajatlar deb eʼtirof etiladi va foyda soligʻi boʻyicha soliq bazasini aniqlashda jami daromaddan chegirib tashlanishi belgilanganligi maʼlumot uchun qabul qilinsin. 11. Oʻzbekiston Respublikasi Prezidentining 2025-yil 28-yanvardagi “Farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida”gi PF-13-son Farmoni 6-bandi bilan Tiklanish va taraqqiyot jamgʻarmasidan ajratilishi belgilangan 30 million AQSH dollari miqdoridagi mablagʻlar Oʻzbekiston Respublikasi Prezidentining 2024-yil 10-yanvardagi PQ-14-son qarori 7-bandida belgilangan maqsadlarga yoʻnaltirilsin. 12. Farmatsevtika tarmogʻini rivojlantirish agentligi 2026-2027-yillarda mutanosib ravishda Oʻzbekiston Respublikasi Prezidentining 2019-yil 10-apreldagi PF-5707-son Farmoni 7-bandida belgilangan Tiklanish va taraqqiyot jamgʻarmasining jami 25 million AQSH dollari miqdoridagi mablagʻlarini “Tashkent Pharma Park” innovatsion ilmiy-ishlab chiqarish farmatsevtika klasterining ilmiy tadqiqot markazi, farmatsevtika mahsulotlari xavfsizligini tekshirish laboratoriyasi va vivariy binolarini qurish hamda jihozlash ishlarini jadallashtirish maqsadida 3 yillik imtiyozli davr bilan 10 yil muddatga yillik 4 foiz stavkada jalb qilish choralarini koʻrsin. 13. Belgilansinki: (a) farmatsevtika korxonalari tomonidan mazkur Farmonning 11-bandida koʻzda tutilgan xomashyo va asbob-uskunalarni xarid qilishda import kontraktlari mamlakatimizda akkreditatsiyadan oʻtgan xalqaro konsalting kompaniyalari tomonidan ekspertizadan oʻtkaziladi; (b) mazkur Farmonning 12-bandida nazarda tutilgan kredit mablagʻlarini Tiklanish va taraqqiyot jamgʻarmasiga qaytarish Farmatsevtika tarmogʻini rivojlantirish agentligi va “Farmatsevtika mahsulotlari xavfsizligi markazi” davlat muassasasi tomonidan amalga oshiriladi. 14. Farmatsevtika tarmogʻini rivojlantirish agentligiga mahalliy ishlab chiqarish korxonalari mutaxassislarining malakasini oshirish maqsadida “Pharm Service” davlat muassasasi xodimlarining mamlakatimiz va xorijda malakasini oshirish va qayta tayyorlash, shuningdek, malaka oshirish kurslariga xorijiy mutaxassislarni jalb qilish uchun Farmatsevtika tarmogʻini qoʻllab-quvvatlash va rivojlantirish jamgʻarmasidan mablagʻ yoʻnaltirishga ruxsat berilsin. 15. Shunday tartib oʻrnatilsinki, unga muvofiq 2028-yil 1-yanvardan boshlab: (a) biologik faol qoʻshimchalarga ruxsatnoma berishda Xatarlar tahlili va kritik nazorat nuqtalari (NAACP) tizimi joriy etilganligi talab etiladi; (b) biologik faol qoʻshimchalar majburiy raqamli markirovkalashdan oʻtkaziladi. 16. Sogʻliqni saqlash vazirligi, Oʻzbekiston texnik jihatdan tartibga solish agentligi va Qishloq xoʻjaligi vazirligining Oʻzbekiston Respublikasi Prezidentining 2018-yil 20-iyundagi “Oʻzbekiston Respublikasida meva-sabzavotchilik sohasini rivojlantirish” loyihasini Xalqaro tiklanish va taraqqiyot banki ishtirokida amalga oshirish borasidagi qoʻshimcha chora tadbirlar toʻgʻrisida”gi PQ-3790-son qaroriga muvofiq Xalqaro tiklanish va taraqqiyot bankining qarz mablagʻlari hisobidan xarid qilingan, biroq Oʻzbekiston texnik jihatdan tartibga solish agentligi tomonidan foydalanishga ehtiyoj boʻlmagan sinov uskunalari, yordamchi vositalar va laboratoriya mebellarini Sogʻliqni saqlash vazirligining “Farmatsevtika mahsulotlari xavfsizligi markazi” davlat muassasasiga balans qoldiq qiymatida begʻaraz oʻtkazish toʻgʻrisidagi taklifiga rozilik berilsin. Bunda Xalqaro tiklanish va taraqqiyot banki oldidagi qarzni qaytarish, foizlarni toʻlash va qarzga xizmat koʻrsatish bilan bogʻliq boshqa xarajatlar Oʻzbekiston texnik jihatdan tartibga solish agentligi va “Farmatsevtika mahsulotlari xavfsizligi markazi” davlat muassasasi tomonidan solidar tartibda amalga oshiriladi. 17. Sogʻliqni saqlash vazirligi, Oliy taʼlim, fan va innovatsiyalar vazirligi va Farmatsevtika tarmogʻini rivojlantirish agentligining: (a) Oʻzbekiston kimyo-farmatsevtika ilmiy-tadqiqot instituti, Toshkent vaksina va zardoblar ilmiy-tadqiqot instituti va “Sharq tabobati” ilmiy-tadqiqot institutlari negizida Milliy biofarmatsevtika ilmiy-tadqiqot institutini (keyingi oʻrinlarda — Institut) tashkil etish; (b) Institutning asosiy vazifalarini 2-ilovaga muvofiq tasdiqlash toʻgʻrisidagi takliflariga rozilik berilsin. 18. Belgilansinki: (a) Institut Oʻzbekiston kimyo-farmatsevtika ilmiy-tadqiqot instituti, Toshkent vaksina va zardoblar ilmiy-tadqiqot instituti va “Sharq tabobati” ilmiy-tadqiqot institutlarining huquq va majburiyatlari, shuningdek, tuzilgan shartnomalari boʻyicha huquqiy vorisi hisoblanadi; (b) Oʻzbekiston kimyo-farmatsevtika ilmiy-tadqiqot instituti, Toshkent vaksina va zardoblar ilmiy-tadqiqot instituti va “Sharq tabobati” ilmiy-tadqiqot institutlarining amaldagi moliyalashtirish manbalari, shtat birliklari, mol-mulki hamda boshqa tovar-moddiy boyliklari Institutga oʻtkaziladi; (v) Institut tuzilmasi hamda uning Farmatsevtika tarmogʻini qoʻllab-quvvatlash va rivojlantirish jamgʻarmasi mablagʻlari orqali moliyalashtiriladigan shtat birliklari soni Farmatsevtika tarmogʻini rivojlantirish agentligi tomonidan tasdiqlanadi. 19. Maktabgacha va maktab taʼlimi vazirligi 2026/2027 oʻquv yilidan boshlab Abu Ali ibn Sino nomidagi ixtisoslashtirilgan maktabda tajriba-sinov tariqasida Farmatsevtika texnik universiteti bilan oʻzaro integratsiya asosida oʻquvchilarni hayot fanlari asoslariga oʻrgatish boʻyicha quyidagilarni nazarda tutuvchi taʼlim dasturlarini (keyingi oʻrinlarda — hayot fanlari dasturlari) joriy qilsin: (a) Abu Ali ibn Sino nomidagi ixtisoslashtirilgan maktab (keyingi oʻrinlarda — maktab)ning oʻquv jarayoni 5 yillik dasturlar asosida STEM modeli boʻyicha tashkil etiladi. Bunda dastlabki 3 yilda ustuvorlik oʻquvchilarda kimyo, biologiya, fizika, matematika va ingliz tili boʻyicha fundamental bilimlarni shakllantirishga, keyingi 2 yilda esa tabiiy fanlar asosida boshlangʻich tayyorgarlikni taʼminlashga qaratiladi; (b) maktabning 10-11-sinf va Farmatsevtika texnik universiteti (keyingi oʻrinlarda — universitet)ning tegishli bakalavriat yoʻnalishlarining 1-kurs oʻquv rejalari oʻzaro integratsiya qilinadi. Bunda oliygohning oʻquv rejasiga oid fanlar (keyingi oʻrinlarda — oliy taʼlim fanlari) oʻquvchilarning tanlovi asosida qoʻshimcha oʻqitiladi; (v) oliy taʼlim fanlari universitetning professor-oʻqituvchilari tomonidan oʻqitiladi va ushbu jarayonga oid barcha xarajatlar ushbu universitetning budjetdan tashqari mablagʻlari hisobidan qoplanadi; (g) quyidagi talablarni bajargan maktab bitiruvchilariga universitetning tegishli taʼlim yoʻnalishida 2-kursdan test sinovlarisiz va qoʻshimcha imtihonlarsiz oʻqishni davom ettirish huquqi beriladi: (i) chet tilidan kamida V2 darajadagi hamda universitetning yoʻnalishiga qarab biologiya va kimyo fanlaridan biri boʻyicha kamida V+ darajadagi milliy yoki unga tenglashtirilgan xalqaro sertifikatga ega boʻlish; (ii) oliy taʼlim fanlari boʻyicha akademik koʻrsatkichlarni (Academic Performance) oʻrnatilgan talab boʻyicha oʻzlashtirganlik. 20. Farmatsevtika tarmogʻini rivojlantirish agentligi Qishloq xoʻjaligi vazirligi va Toshkent viloyati hokimligi bilan birgalikda bir oy muddatda “Tashkent Pharma Park” innovatsion ilmiy-ishlab chiqarish farmatsevtika klasteri hududini kengaytirish maqsadida unga tutash hududdan qoʻshimcha 100 gektar yer uchastkalarini belgilangan tartibda ajratish boʻyicha takliflarni Vazirlar Mahkamasiga kiritsin. Bunda yer egalari, yerdan foydalanuvchilar, yer uchastkalari ijarachilariga va mulkdorlariga yetkazilgan zararning oʻrnini Vazirlar Mahkamasi huzuridagi Jismoniy va yuridik shaxslarga yetkazilgan mulkiy zararlarni kompensatsiya qilish boʻyicha respublika maqsadli jamgʻarmasi hisobidan qoplash, shuningdek, yer uchastkalari uchun qishloq xoʻjaligi va oʻrmon xoʻjaligi ishlab chiqarishi nobudgarchiliklarining oʻrnini loyiha tashabbuskorlari tomonidan 5 yilgacha boʻlgan muddatda boʻlib-boʻlib toʻlash nazarda tutilsin. 21. Farmatsevtika sohasida ishlab chiqarishni kengaytirish, eksportni jadallashtirish, yangi investitsiya loyihalarini ishlab chiqish, salohiyatli xorijiy investorlar va xalqaro brendlarni jalb qilish maqsadida Farmatsevtika tarmogʻini qoʻllab-quvvatlash va rivojlantirish jamgʻarmasi mablagʻlari hisobidan moliyalashtiriladigan va qoʻshimcha ajratiladigan 15 ta shtat birligidan iborat boʻlgan yuridik shaxs maqomiga ega boʻlmagan Farmatsevtika sanoati loyiha ofisi tashkil etilsin. Bunda Farmatsevtika sanoati loyiha ofisi xodimlariga Farmatsevtika tarmogʻini rivojlantirish agentligi xodimlari uchun belgilangan mehnatga haq toʻlash va moddiy ragʻbatlantirish shartlari tatbiq etiladi. 22. Farmatsevtika tarmogʻida ishlab chiqarish va ilmiy tadqiqot jarayonlarini takomillashtirishga qaratilgan chora-tadbirlar rejasi 3-ilovaga muvofiq tasdiqlansin. 23. Oʻzbekiston Respublikasi Prezidentining va Oʻzbekiston Respublikasi Hukumatining ayrim hujjatlariga 4-ilovaga muvofiq oʻzgartirish va qoʻshimchalar kiritilsin. 24. Farmatsevtika tarmogʻini rivojlantirish agentligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 25. Iqtisodiyot va moliya vazirligi, Oʻzbekiston texnik jihatdan tartibga solish agentligi, Qishloq xoʻjaligi vazirligi va Sogʻliqni saqlash vazirligi Oʻzbekiston texnik jihatdan tartibga solish agentligi tomonidan sinov uskunalari, yordamchi vositalar va laboratoriya mebellarini “Farmatsevtika mahsulotlari xavfsizligi markazi” davlat muassasasiga oʻtkazishda qarz mablagʻi bilan bogʻliq majburiyatlarni qaytarish yuzasidan huquq va talablarni oʻtkazish toʻgʻrisidagi bitimga oʻzgartirish va qoʻshimchalar kiritilishini taʼminlasin. 26. Mazkur Farmon ijrosini samarali tashkil qilishga masʼul etib sogʻliqni saqlash vaziri A.A. Xudayarov va Farmatsevtika tarmogʻini rivojlantirish agentligi direktori A.A. Azizov belgilansin. 27. Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Rekombinant oqsillar va gormonlarni ishlab chiqarish loyihalari. 2. Target dori vositalarini ishlab chiqarish loyihalari. 3. Vaksinalarni ishlab chiqarish loyihalari. 4. Qon preparatlarini ishlab chiqarish loyihalari. 5. Autoimmun va onkologik preparatlarni ishlab chiqarish loyihalari. 6. Gen va hujayra terapiyasi mahsulotlarini ishlab chiqarish loyihalari. 7. Biosimilyar va biobetter preparatlarni ishlab chiqarish loyihalari. 1. Biofarmatsevtika yoʻnalishida ilmiy tadqiqotlar olib borish. 2. Dori vositalarini ishlab chiqarish texnologiyalarini yaratish. 3. Farmatsevtika va biotexnologiya yoʻnalishidagi tadqiqot natijalarini amaliyotga tatbiq etish va ishlab chiqarishga yoʻnaltirish. 4. Biofarmatsevtika ilmiy-tadqiqot yoʻnalishida xalqaro tashkilotlar bilan hamkorlikni yoʻlga qoʻyish. 5. Biofarmatsevtika yoʻnalishida ilmiy xodimlarni tayyorlash va ularning malakasini oshirish. 6. Farmatsevtika va biotexnologiya yoʻnalishlarida ilmiy metodologiya va standartlar yaratish. 1. Oʻzbekiston Respublikasi Prezidentining 2022-yil 21-yanvardagi “2022 — 2026-yillarda respublikaning farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida”gi PF-55-son Farmonining 5-bandi quyidagi tahrirda bayon etilsin: “5. Farmatsevtika mahsulotlari, kosmetika vositalari hamda biologik faol qoʻshimchalar ishlab chiqaruvchilari, farmatsevtika mahsulotlarining ulgurji savdosi bilan shugʻullanuvchi korxonalar, ixtisoslashgan ilmiy-tadqiqot institutlari va oliy taʼlim muassasalari tomonidan oʻz ehtiyojlari uchun olib kelinadigan va farmatsevtika mahsulotlarining ulgurji savdosi bilan shugʻullanuvchi korxonalar tomonidan farmatsevtika mahsulotlarini ishlab chiqaruvchi korxonalar ehtiyoji uchun keltiriladigan hamda farmatsevtika mahsulotlarining ulgurji va chakana savdosi bilan shugʻullanuvchi korxonalar tomonidan dorixona ichida dori tayyorlash maqsadida olib kiriladigan, Oʻzbekiston Respublikasida ishlab chiqarilmaydigan texnologik va laboratoriya uskunalari, ularning butlovchi va ehtiyot qismlari, farmatsevtika ishlab chiqarish binolari uchun “toza xonalar”, sendvich-panellar va ventilyatsiya tizimlari, shuningdek, laboratoriya hayvonlarini boqish, klinik-oldi tadqiqotlar va dori vositalari ishlab chiqarish (shu jumladan, dorixona ichida tayyorlash) uchun ishlatiladigan xomashyo va materiallar, tibbiyot buyumlari va qadoqlash materiallari Vazirlar Mahkamasi tomonidan tasdiqlanadigan roʻyxatlar boʻyicha 2028-yil 1-yanvarga qadar bojxona bojlaridan ozod qilinsin”. 2. Oʻzbekiston Respublikasi Prezidentining 2024-yil 14-noyabrdagi “Tadbirkorlar huquqlari va qonuniy manfaatlarini ishonchli himoya qilish chora-tadbirlari toʻgʻrisida”gi PF-184-son Farmonida: (a) 1-ilovaning 11-pozitsiyasi quyidagi tahrirda bayon etilsin: (b) 2-ilovaning 15-pozitsiyasi quyidagi tahrirda bayon etilsin: 3. Oʻzbekiston Respublikasi Prezidentining 2025-yil 28-yanvardagi “Farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida”gi PF-13-son Farmonida: (a) 6-bandda: (i) birinchi va oltinchi xatboshilardagi “Tiklanish va taraqqiyot jamgʻarmasi,” soʻzlari chiqarib tashlansin; (ii) ikkinchi xatboshidagi “Tiklanish va taraqqiyot jamgʻarmasi 30 million AQSH dollari va soʻzlari chiqarib tashlansin; (b) 13-bandda: (i) ikkinchi xatboshida “50” raqami “75” raqami bilan almashtirilsin; (ii) quyidagi mazmundagi oltinchi va yettinchi xatboshilar bilan toʻldirilsin: “Bojxona qoʻmitasi import qilingan dori vositalari boʻyicha undirilgan bojxona bojining alohida hisobini yuritsin hamda har oy yakuni boʻyicha keyingi oyning 5 sanasiga qadar Iqtisodiyot va moliya vazirligiga tegishli maʼlumotlarni taqdim etsin. Iqtisodiyot va moliya vazirligi Bojxona qoʻmitasi taqdim etgan maʼlumotlar asosida import qilingan dori vositalari boʻyicha undirilgan bojxona boji summasining 75 foizini har oy uchun keyingi oyning 10 sanasiga qadar Davlat budjeti daromadlarini ushbu summaga kamaytirgan holda, Farmatsevtika tarmogʻini qoʻllab-quvvatlash va rivojlantirish jamgʻarmasiga oʻtkazib bersin”. 4. Oʻzbekiston Respublikasi Prezidentining 2018-yil 20-iyundagi “Oʻzbekiston Respublikasida meva-sabzavotchilik tarmogʻini rivojlantirish” loyihasini Xalqaro tiklanish va taraqqiyot banki ishtirokida amalga oshirish borasidagi qoʻshimcha chora-tadbirlar toʻgʻrisida”gi PQ-3790-son qarorida: (a) quyidagi mazmundagi 51-band bilan toʻldirilsin: “51. Oʻzbekiston Respublikasi Qishloq xoʻjaligi vazirligi, Sogʻliqni saqlash vazirligi huzuridagi “Farmatsevtika mahsulotlari xavfsizligi markazi” davlat muassasasi va Oʻzbekiston texnik jihatdan tartibga solish agentligining Xalqaro tiklanish va taraqqiyot bankining imtiyozli kredit mablagʻlari hisobidan xarid qilingan sinov uskunalari va oʻlchov vositalarining bir qismini “Farmatsevtika mahsulotlari xavfsizligi markazi” davlat muassasasiga kredit mablagʻlarning tegishli miqdorini birgalikda qaytarish va ularning solidar javobgarligini belgilash sharti bilan oʻtkazish toʻgʻrisidagi taklifi maʼqullansin”; (b) 6-bandning beshinchi xatboshisi quyidagi tahrirda bayon etilsin: “mazkur loyihaning institutsional rivojlanishini qoʻllab-quvvatlashga oid qoʻshimcha komponent doirasida huquq va talablarni belgilashga doir bitim, shuningdek, zaruriyatga koʻra unga qoʻshimcha va oʻzgartirishlar kiritish”; (v) 1-ilovaning matni quyidagi tahrirda bayon etilsin: (g) 2-ilovaning matni quyidagi tahrirda bayon etilsin: 5. Oʻzbekiston Respublikasi Prezidentining 2024-yil 10-yanvardagi “Farmatsevtika tarmogʻini yanada rivojlantirish va investitsiya loyihalarini amalga oshirishni jadallashtirish boʻyicha qoʻshimcha chora-tadbirlar toʻgʻrisida”gi PQ-14-son qarorida: (a) 7-band quyidagi tahrirda bayon etilsin: “7. Belgilansinki, farmatsevtika yoʻnalishidagi investitsiya loyihalarini moliyaviy qoʻllab-quvvatlash maqsadida: xorijiy ilgʻor texnologiyalarni jalb qilishga yoʻnaltirilgan innovatsion dori vositalari va tibbiy jihozlarni ishlab chiqarishga moʻljallangan loyihalarni moliyalashtirish uchun tijorat banklari tomonidan 10 yil muddatga 4 yillik imtiyozli davr bilan yillik 5 foiz stavkada Tiklanish va taraqqiyot jamgʻarmasidan 80 million AQSH dollari miqdoridagi kredit liniyasi 2024 — 2028-yillarda jalb qilinsin. Bunda mazkur mablagʻlar tijorat banklari tomonidan asbob-uskunalar sotib olish uchun kredit va lizing mexanizmlarini qoʻllagan holda 10 yilgacha muddatga, shundan 4 yillik imtiyozli davr bilan yillik 7 foiz stavkada; xomashyolarni sotib olish maqsadida aylanma mablagʻlarni moliyalashtirish uchun xorijiy valyutada 7 foiz va milliy valyutada yillik 14 foiz stavkada 3 yilgacha muddatga ajratiladi. Bunda: bitta farmatsevtika ishlab chiqarish korxonaga xomashyo sotib olish uchun oʻtgan yilda ishlab chiqarilgan mahsulotlar qiymatidan 20 foiz miqdorida kredit rasmiylashtiriladi; asbob-uskunalar va xomashyo xarid qilinishi koʻzda tutilganda, import kontraktlari “Loyihalar va import kontraktlarini kompleks ekspertizadan oʻtkazish markazi” DUK ekspertizasidan oʻtkaziladi; mablagʻlar tijorat banklari tomonidan Farmatsevtika tarmogʻini rivojlantirish agentligi Ilmiy-texnik kengashining ijobiy xulosasiga koʻra ajratiladi; kredit liniyasi mablagʻlarining tijorat banklari kesimidagi taqsimoti Markaziy bank tomonidan tasdiqlanadi”; (b) 1-ilovaning 8-pozitsiyasida: “Amalga oshirish mexanizmi” ustunidagi “Asakabank” AJ va “100 million AQSH dollari” soʻzlari “tijorat banklariga” va “80 million AQSH dollari” soʻzlari bilan almashtirilsin; “Bajarish muddati” ustunidagi “2024-yil fevral” soʻzlari “2024 — 2028-yillar” soʻzlari bilan almashtirilsin. 6. Vazirlar Mahkamasining 2020-yil 7-sentabrdagi “Atrof-muhitga taʼsirni baholash mexanizmini yanada takomillashtirish toʻgʻrisida”gi 541-son qarorida: 1-ilovada: “Atrof muhitga taʼsir koʻrsatishning I toifasiga mansub (yuqori darajada xavfli) faoliyat turlari (*)” boʻlimining 33-bandi quyidagi tahrirda bayon etilsin: “33. Dori moddalari (substansiya) va reagentlarni ishlab chiqaruvchi farmatsevtika zavodlari va fabrikalari (tayyor dorivor vositalarni qadoqlash korxonalari bundan mustasno)”; “Atrof muhitga taʼsir koʻrsatishning II toifasiga mansub (oʻrtacha darajada xavfli) faoliyat turlari (**)” boʻlimining 22-bandi quyidagi tahrirda bayon etilsin: “22. Dori vositalari, tibbiy jihozlar (reagentlarni ishlab chiqarish bundan mustasno) va kosmetika preparatlarini ishlab chiqarish korxonalari”. 7. Oʻzbekiston Respublikasi Vazirlar Mahkamasining 2022-yil 2-apreldagi “Dori vositalari va tibbiy buyumlarni majburiy raqamli markirovkalash tizimini joriy etish toʻgʻrisida”gi 149-son qarorida: (a) 4-bandda: ikkinchi xatboshi “(keyingi oʻrinlarda — xorijiy ishlab chiqaruvchilar)” soʻzlaridan keyin “hamda import qiluvchilarga” soʻzlari bilan toʻldirilsin; beshinchi xatboshida “joriy qilish kuniga qadar” soʻzlaridan keyin “ishlab chiqaruvchi va import qiluvchilar” soʻzlari bilan toʻldirilsin; quyidagi mazmundagi oltinchi xatboshi bilan toʻldirilsin: “Operator tomonidan dori vositalari va tibbiy jihozlarni import qiluvchilarga markirovka kodlarini taqdim etishda import qiluvchida xorijiy ishlab chiqaruvchidan ushbu dori vositalari va tibbiy jihozlarni raqamli markirovkalash uchun kodlarni olish huquqini beruvchi ishonchnoma tegishli xorijiy davlatning vakolatli organlari tomonidan belgilangan tartibda tasdiqlangan boʻlishi shart”; b) 6-ilovada: 16-band “ishlab chiqaruvchilar” soʻzlaridan keyin “va import qiluvchilar” soʻzlari bilan toʻldirilsin; 18-bandda “Farmatsevtika sanoatini rivojlantirish agentligi” soʻzlari “Farmatsevtika mahsulotlari xavfsizligi markazi” davlat muassasasi” soʻzlari bilan almashtirilsin; 19-band “ishlab chiqaruvchi” soʻzlaridan keyin “hamda import qiluvchi” soʻzlari bilan toʻldirilsin. 8. Vazirlar Mahkamasining 2022-yil 21-sentabrdagi “Bojxona bojlaridan ozod qilinadigan texnologik va laboratoriya uskunalari, ularning butlovchi va ehtiyot qismlari, shuningdek, xomashyo va materiallar, tibbiy buyumlar va qadoqlash materiallari roʻyxatini tasdiqlash toʻgʻrisida”gi 519-son qarorida: (a) 2-band quyidagi tahrirda bayon etilsin: “2. Quyidagilar: 2028-yil 1-yanvarga qadar bojxona bojlaridan ozod qilinadigan farmatsevtika mahsulotlari, kosmetika vositalari hamda biologik faol qoʻshimchalar ishlab chiqaruvchilar, farmatsevtika mahsulotlarining ulgurji savdosi bilan shugʻullanuvchi korxonalar, ixtisoslashgan ilmiy-tadqiqot institutlari va oliy taʼlim muassasalari tomonidan oʻz ehtiyojlari uchun olib kelinadigan va farmatsevtika mahsulotlarining ulgurji savdosi bilan shugʻullanuvchi korxonalar tomonidan farmatsevtika mahsulotlarini ishlab chiqaruvchi korxonalar ehtiyoji uchun keltiriladigan hamda farmatsevtika mahsulotlarining ulgurji va chakana savdosi bilan shugʻullanuvchi korxonalar tomonidan dorixona ichida dori tayyorlash maqsadida olib kiriladigan, Oʻzbekiston Respublikasida ishlab chiqarilmaydigan laboratoriya hayvonlarini boqish, klinik-oldi tadqiqotlar va dori vositalari ishlab chiqarish (shu jumladan, dorixona ichida tayyorlash) uchun ishlatiladigan xomashyo va materiallar, tibbiy buyumlar va qadoqlash materiallari roʻyxati 1-ilovaga muvofiq; 2028-yil 1-yanvarga qadar bojxona bojlaridan ozod qilinadigan farmatsevtika mahsulotlari, kosmetika vositalari hamda biologik faol qoʻshimchalar ishlab chiqaruvchilar, farmatsevtika mahsulotlarining ulgurji savdosi bilan shugʻullanuvchi korxonalar, ixtisoslashgan ilmiy-tadqiqot institutlari va oliy taʼlim muassasalari tomonidan oʻz ehtiyojlari uchun olib kelinadigan va farmatsevtika mahsulotlarining ulgurji savdosi bilan shugʻullanuvchi korxonalar tomonidan farmatsevtika mahsulotlarini ishlab chiqaruvchi korxonalar ehtiyoji uchun keltiriladigan hamda farmatsevtika mahsulotlarining ulgurji va chakana savdosi bilan shugʻullanuvchi korxonalar tomonidan dorixona ichida dori tayyorlash maqsadida olib kiriladigan, Oʻzbekiston Respublikasida ishlab chiqarilmaydigan texnologik va laboratoriya uskunalari, ularning butlovchi va ehtiyot qismlari roʻyxati 2-ilovaga muvofiq; 2028-yil 1-yanvarga qadar bojxona bojlaridan ozod qilinadigan farmatsevtika mahsulotlari, kosmetika vositalari hamda biologik faol qoʻshimchalar ishlab chiqaruvchilar, farmatsevtika mahsulotlarining ulgurji savdosi bilan shugʻullanuvchi korxonalar, ixtisoslashgan ilmiy-tadqiqot institutlari va oliy taʼlim muassasalari tomonidan oʻz ehtiyojlari uchun olib kelinadigan va farmatsevtika mahsulotlarining ulgurji savdosi bilan shugʻullanuvchi korxonalar tomonidan farmatsevtika mahsulotlarini ishlab chiqaruvchi korxonalar ehtiyoji uchun keltiriladigan hamda farmatsevtika mahsulotlarining ulgurji va chakana savdosi bilan shugʻullanuvchi korxonalar tomonidan dorixona ichida dori tayyorlash maqsadida olib kiriladigan, Oʻzbekiston Respublikasida ishlab chiqarilmaydigan farmatsevtika ishlab chiqarish binolari uchun “toza xonalar”, sendvich-panellar va ventilyatsiya tizimlari roʻyxati 3-ilovaga muvofiq tasdiqlansin”; (b) 1, 2 va 3-ilovalar nomlanishida “farmatsevtika mahsulotlari” soʻzidan keyin “kosmetika vositalari hamda biologik faol qoʻshimchalar” soʻzlari bilan toʻldirilsin. 9. Vazirlar Mahkamasining 2025-yil 24-noyabrdagi “Dori vositalarini davlat roʻyxatidan oʻtkazish tartibi toʻgʻrisidagi hamda Tibbiy jihozlarni davlat roʻyxatidan oʻtkazish tartibi toʻgʻrisidagi nizomlarni tasdiqlash haqida”gi 738-son qaroriga 1-ilovada: (a) quyidagi mazmundagi 61-band bilan toʻldirilsin: “61. Mahalliy ishlab chiqaruvchilarning roʻyxatdan oʻtkazilgan tarkibi bir xil dori moddalaridan iborat boʻlgan dori vositalari turli savdo nomlari ostida shartnoma asosida ishlab chiqarilganda laboratoriya sinovlarisiz tan olish yoʻli bilan roʻyxatdan oʻtkaziladi. Bunda shartnoma asosida ishlab chiqariladigan dori vositasi asosiy dori vositasiga nisbatan taʼsir etuvchi moddaning (substansiya) ishlab chiqaruvchisi, yordamchi moddalar tarkibi, birlamchi qadoqning materiallari va konteyner-yopish tizimi, sifat nazorati usullari, meʼyorlari va ishlab chiqarish texnologiyasi bilan oʻzgarishsiz mos boʻlishi lozim. Oʻzgarishlar faqat savdo nomi, ikkilamchi qadoq dizayni va yoʻriqnoma dizaynida boʻlishiga yoʻl qoʻyiladi. Ushbu shartlar bajarilmagan taqdirda dori vositasi umumiy tartibda roʻyxatdan oʻtkaziladi. Mazkur tartibda roʻyxatdan oʻtkazilgan dori vositasining birinchi sanoat seriyasi (seriyalari) majburiy tarzda postmarketing nazoratidan oʻtkaziladi, mazkur bandning toʻrtinchi xatboshisi bundan mustasno”; (b) 22-bandning “g” kichik bandi quyidagi mazmundagi oltinchi xatboshi bilan toʻldirilsin: “xalqaro koʻp markazli klinik tadqiqotlarning ijobiy natijalariga muvofiq taqdim etilgan original dori vositalari”.